Predkladacia správa

            Druhú, tretiu a štvrtú periodickú správu Slovenskej republiky k Dohovoru o odstránení všetkých foriem diskriminácie žien predložila vláda SR Výboru pre odstránenie diskriminácie žien (ďalej iba "výbor") v roku 2006. Jej prerokovanie sa uskutočnilo dňa 14. 7. 2008 v sídle OSN v New Yorku.    
Záverečné zistenia Výboru pre odstránenie diskriminácie žien (ďalej iba "záverečné zistenia") (príloha 1), vypracované výborom na základe tieňovej správy mimovládnych organizácií, národnej správy SR a ich prerokovania, boli doručené Slovenskej republike prostredníctvom Stálej misie SR pri OSN v New Yorku v auguste 2008.
Slovenská republika vníma väčšinu odporúčaní obsiahnutých v záverečných zisteniach pozitívne – implementácia týchto odporúčaní by mohla prispieť k efektívnejšiemu riešeniu problematiky rodovej rovnosti, najmä v kontexte napĺňania dlhodobých cieľov. Niektoré odporúčania výboru, naopak, reagujú na už prekonané alebo skreslené skutočnosti, a to najmä v prípade údajných násilných sterilizácií rómskych žien. Z tohto dôvodu sú súčasťou predkladaného materiálu stanoviská ostatných relevantných orgánov verejnej správy a iných organizácií k zisteniam a odporúčaniam výboru (príloha 2) 
Orgány verejnej správy a iné vecne príslušné organizácie vo všeobecnosti vyjadrili ochotu plniť odporúčania uvedené v  záverečných zisteniach, jediná vážnejšia výhrada sa týkala otázky údajných násilných sterilizácií rómskych žien. Plnenie odporúčaní výboru bude finančne zabezpečené hlavne v rámci rozpočtov zodpovedných rezortov a subjektov. 
Predkladaný materiál nemá plniť úlohu akčného plánu k Dohovoru o odstránení všetkých foriem diskriminácie žien. Pre jednotlivé realizujúce rezorty a subjekty by skôr mal slúžiť ako informácia o záveroch, ku ktorým výbor dospel. Otázka, do akej miery sa zmluvný štát stotožní s hodnotením výboru, závisí od rozhodnutia daného štátu. Orgány verejnej správy a iné organizácie, ktorých pôsobnosti sa záverečné zistenia týkajú, by mali jednotlivé odporúčania porovnať v kontexte so svojimi vlastnými úlohami a na základe toho zvážiť, nakoľko a akým spôsobom ich budú plniť. V tejto súvislosti je dôležité uviesť, že záverečné zistenia slúžili ako jedno z dôležitých východísk pri koncipovaní Národnej stratégie rodovej rovnosti na roky 2009 – 2013 (č. uznesenia 272 z 8. 4. 2009), pri formulovaní úloh Národného akčného plánu na prevenciu a elimináciu násilia páchaného na ženách na roky 2009 – 2012 (č. uznesenia 438 zo 17. 6. 2009),  a tiež pri  tvorbe úloh pripravovaného Národného akčného plánu rodovej rovnosti na roky 2010 – 2013. 
Predkladaný materiál bol v decembri 2008 predmetom diskusie Rady vlády pre rodovú rovnosť, ktorá ho následne zobrala na vedomie.      
K materiálu bola vypracovaná Doložka o posúdení vplyvov. Podľa uvedenej doložky materiál nepredpokladá vplyv na verejné financie, na hospodárenie domácností, na životné prostredie a na podnikateľské prostredie. Bol však identifikovaný vysoko kladný vplyv materiálu na oblasť dodržiavania ľudských práv žien a možný pozitívny vplyv na zamestnanosť žien.